นายกรัฐมนตรี ตรวจเยี่ยมสถานการณ์น้ำท่วมจังหวัดนนทบุรี ที่ยังคงน่าเป็นห่วง ยืนยันรัฐบาลจะแก้ปัญหาให้ดีที่สุด
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ลงเรือล่องแม่น้ำเจ้าพระยา ติดตามสถานการณ์น้ำ โดยได้รับรายงานจากกรมชลประทาน สรุปสถานการณ์ระดับน้ำในลุ่มน้ำเจ้าพระยา จากสถานีวัดระดับน้ำ นครสวรรค์ พบมีปริมาณน้ำไหลผ่านเริ่มทรงตัว เมื่อรวมกับน้ำที่มาจากแม่น้ำสะแกกรัง ตัวเลขอยู่ที่ 3,123 ลูกบาศก์เมตรต่อวินาที ระบายน้ำเข้าสู่ทุ่งรับน้ำนองอย่างต่อเนื่องและยังมีศักยภาพรองรับน้ำได้อีกเกือบ 50 เปอร์เซ็นต์ ขณะที่เขื่อนป่าสักชลสิทธิ์เก็บน้ำได้เต็มความจุแล้ว จึงต้องระบายน้ำ 1,200 ลูกบาศก์เมตรต่อวินาที แต่บังคับน้ำให้ผ่านเขื่อนพระรามหกเพียง 700 ลูกบาศก์เมตรต่อวินาทีส่วนที่เหลือระบายเข้าสู่คลองระพีพัฒน์ ส่วนระดับน้ำ ที่อำเภอบางไทรวัดได้ 2,873 ลูกบาศก์เมตรต่อวินาที ยังไม่เต็มขีดความสามารถที่รองรับได้ประมาณ 3,200 ลูกบาศก์เมตรต่อวินาที จึงเร่งระบายน้ำในช่วงที่น้ำทะเลลง เพื่อรองรับปริมาณน้ำฝนที่อาจเพิ่มมากขึ้นสำหรับพื้นที่ปากเกร็ด หากมีปริมาณน้ำปล่อยมา 2,000 ลูกบาศก์เมตรต่อวินาที จะส่งผลกระทบต่อชุมชนในบริเวณดังกล่าว ซึ่งเป็นพื้นที่ลุ่มต่ำ 3 ชุมชน พร้อมแจ้งเตือนประชาชน ระมัดระวังน้ำทะเลหนุนสูงเวลา 20.00 น. วันนี้จากนั้น นายกรัฐมนตรี ตรวจการก่อสร้างแนวกำแพงป้องกันน้ำท่วมและพบปะประชาชนที่ได้รับผลกระทบบริเวณพื้นที่ลุ่มต่ำนอกคันกั้นน้ำ ซึ่งยังคงน่าเป็นห่วง แม้จะเตรียมระบบรองรับไว้มากแล้ว แต่ยังไม่ทันกับสภาพภูมิอากาศ อีกทั้งยังไม่ได้รับความร่วมมือจากประชาชนบางส่วน จึงไม่สามารถดำเนินงานตามแผนป้องกันน้ำท่วมที่วางไว้ได้นายกรัฐมนตรี ยังพบปะเยี่ยมเยียนประชาชน บริเวณชุมชนตลาดขวัญ ที่ประสบอุทกภัย เนื่องจากเป็นชุมชนที่อยู่ริมฝั่งแม่น้ำเจ้าพระยาและมีน้ำท่วมสูง พร้อมมอบถุงยังชีพให้กับประชาชนเพื่อบรรเทาความเดือดร้อน ทั้งนี้นายกรัฐมนตรี ยืนยันว่า รัฐบาลพยายามแก้ปัญหาให้ดีที่สุด ขอให้ทุกคนรักษาสุขภาพ ระวังโรคที่มากับน้ำท่วมด้วย